חצר גשר הישנה

**חצר גשר הישנה** הוא אתר בעמק בית שאן בו התיישבו מקימי קיבוץ גשר לראשונה. בתקופת מלחמת העצמאות הותקף היישוב וכמעט חרב לחלוטין. לאחר המלחמה עבר המשק למיקומו הנוכחי והחצר הנטושה שופצה ומשמשת כיום כמוזיאון מורשת להיסטוריה של המקום. המוזיאון הוכר כאתר מורשת על ידי המועצה לשימור אתרי מורשת בישראל ועל ידי תוכנית ציוני דרך.

## שם היישוב
במהלך השנים ניתנו ליישוב מספר שמות (ראו בהמשך) שבכולם נכללה המילה גשר וזאת לאור סמיכותו לשלושת הגשרים העתיקים שעל הירדן.

## היסטוריה

אדמות האזור נרכשו כבר בתחילת המאה ה-20 על ידי יק"א מידי משפחת סורסוק אולם השלטונות הטורקיים הפקיעו חלקים גדולים מקרקעות אלו לצרכים ציבוריים (למשל פסי רכבת ותחנות). רק לאחר הקמת המנדט הבריטי בוטלו ההפקעות וניתן היה לחדש את ההתיישבות באזור.

כבר ב-1920 עלתה למקום קבוצה של חלוצים בשם "בשקירים" שהייתה מורכבת ממשוחררי הגדודים העבריים ומאנשי גדוד העבודה, ובהם מאיר ברנר, אחיו של הסופר י״ח ברנר. 

חברי הקבוצה קראו למקום "גשר נחלים", ובחרו להתיישב בחאן ממלוכי חרב בקרבת הגשרים. קבוצה זו סבלה מתנאי החיים במקום והחזיקה מעמד 4 שנים. הם הוחלפו ב-1923 על ידי קבוצה ירושלמית ששהתה במנחמיה, ששינתה את שם המקום ל"משק גשר". גם קבוצה זו עזבה (ב-1934) את המקום והקימה צפונית לנקודה את קיבוץ אשדות יעקב.

ב-1939 עלה לנקודה זו גרעין של הנוער העובד וגרעין נוסף של עליית נוער מגרמניה. במהלך מלחמת העצמאות הצליחו חברי הקיבוץ (בסיוע תגבורת) לבלום מספר מתקפות של הלגיון הירדני וחיל המשלוח העיראקי. מתקפות אלו אומנם כשלו אך לוו בהפגזות ארטילריות כבדות שהרסו את רוב המבנים שמעל פני הקרקע.

לאחר מלחמת העצמאות עבר הקיבוץ לנקודה גבוהה יותר ליד 'גבעת גמל' מצפון מערב לחצר. ב-1989 החלו חברי הקיבוץ בשיתוף המועצה לשימור אתרים וקק"ל בשחזור ושיקום המבנים ההיסטוריים. ב-1992 נפתח המקום למבקרים ומאז מתחדש מעת לעת בתערוכות, מוצגים ויוזמות חדשים וכן בחידוש אלה הוותיקים.

## האתר כיום
### מטרת האתר
מטרת האתר להמחיש את ימי היישוב הראשונים, להעמיק את ההיכרות עם מורשת הקרב של מגיני היישוב ולהכיר למבקרים את האתרים בסביבה.

### המוצגים
המקום מציע מספר אתרים היסטוריים בהם משולבות פעילויות שונות. בין האתרים:
* מוזיאון קרבות מלחמת העצמאות הנמצא בבונקר ששימש כמפקדת היישוב.
* מאפייה בה נמצא תנור לבני שמוט היסטורי. משמשת כיום כבית קפה
* אוטובוס אגד ישן העומד בתחנת האוטובוס של גשר ובתוכו מיצג על התחבורה הציבורית בתקופת הקמת היישוב.
* חדר האוכל המשוחזר - המבנה היחיד ששרד את ההפגזות.
* הקרנטינה ששימשה כתחנת הסגר לבעלי חיים, שוחזרה ומשמשת כיום כמסעדה.
* שריונית נושאת מקלע ברן.
* קטר קיטור תצרת חברת Hunslet, מס' 353 PEC H7, סידור גלגלים 4-6-0T, למסילה ברוחב 60 ס"מ. הקטר עבד בבניית תחנת כוח בנהריים
* תצפית על שלושת הגשרים: ג'סר אל-מג'מע (גשר הפגישה, על שם המפגש בין הירדן והירמוך), גשר רכבת העמק העות'מאני (1904) וגשר הכביש המנדטורי (1930)
* מופע אורקולי המספר ומדגים את ההיסטוריה של תחנת הכוח בנהריים.
* מצפור על עמדות הצבא הירדני בצד המזרחי של הירדן.
* החאן הממלוכי המשוחזר - מהמאה ה-14, שנועד להגן על ג'סר אל-מג'מע. מגדל וחצר גדולה. בתחתית המגדל מערכת מים נסתרת.
* בית המכס (המשוחזר) שהיווה חלק ממתחם המעברים על הירדן.
* שלושת גשרי הירדן בג'יסר אל-מג'מעייה
במרחק מה מהאתר נמצאת משטרת גשר שהיוותה חלק מרכזי במערכה על עצירת צבאות ערב במלחמת העצמאות.

## גלריה

 קובץ:PikiWiki Israel 18889 dining room in old gesher.JPG|חדר האוכל המשוחזר
 קובץ:חצר גשר הישנה ומבנה המאפיה.JPG|המאפיה ההיסטורית
 קובץ:Old Gesher (3).JPG|כניסה
 קובץ:PikiWiki Israel 29878 Geography of Israel.JPG|גשר הרכבת הטורקי
 קובץ:הקרון בגשר הישנה.jpg|הקרון
 קובץ:0036תחנת האוטובוס מימי המנדט הבריטי צמוד לבית המכס בג'יסר אל מיג'מה היא גשר הישנה בעמק בית שאן.jpg|תחנת האוטובוס
 קובץ:89265 the old gesher yard PikiWiki Israel.jpg|נושא ברן
 קובץ:89305 the old gesher yard PikiWiki Israel.jpg|מחסן הנשק במקלט הגדול
 קובץ:Old-Gesher-263.jpg|המגדל בחאן הממלוכי
 קובץ:הרטר.jpg|הקטר שפעל בהקמת תחנת הכוח בנהריים
 קובץ:Old-Gesher-261.jpg|בית הילדים
 קובץ:6-0048-001 Old Gesher, 14-3-15 - 988.jpg|הגשר הממלוכי


## ראו גם
* הקרב על קיבוץ גשר
* שלושת גשרי הירדן בג'יסר אל-מג'מעייה

## קישורים חיצוניים

* 
* חוויית נהריים בגשר, באתר נהריים
* נהריים בגשר באתר המועצה לשימור אתרים
* חצר גשר הישנה - אתר שלושת הגשרים באתר אגד
* הזקן מנהריים, חלומי קיבוץ גשר ונהריים בגשר באתר mapah.co.il, פברואר 2023
* 
* 
* 
* מעשה בקטר ששב מן הניכר, סיפורו של קטר מספר 353 באתר חברת החשמל
* 

## הערות שוליים

קטגוריה:אתרי מורשת במחוז צפון
קטגוריה:מחוז הצפון: מבנים לשימור
קטגוריה:עמק בית שאן
קטגוריה:גשר (קיבוץ)